Document ID: 32014R0825

RÅDETS FORORDNING (EU) Nr. 825/2014
af 30. juli 2014
om ændring af Rådets forordning (EU) nr. 692/2014 om restriktioner på import af varer med oprindelse på Krim eller i Sevastopol som reaktion på den ulovlige annektering af Krim og Sevastopol
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 215,
under henvisning til Rådets afgørelse 2014/386/FUSP af 23. juni 2014 om restriktive foranstaltninger som reaktion på den ulovlige annektering af Krim og Sevastopol (1),
under henvisning til det fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og
ud fra følgende betragtninger:
(1)
Rådets forordning (EU) nr. 692/2014 (2) giver visse foranstaltninger i Rådet afgørelse 2014/386/FUSP virkning, især restriktioner på varer med oprindelse på Krim eller i Sevastopol og på direkte eller indirekte levering af finansiering eller finansiel bistand samt forsikring og genforsikring i tilknytning til import af sådanne varer, som reaktion på den ulovlige annektering af Krim og Sevastopol.
(2)
Den 30. juli 2014 vedtog Rådet afgørelse 2014/507/FUSP (3), som ændrer afgørelse 2014/386/FUSP med henblik på at indføre et forbud mod nye investeringer, der knytter sig til infrastruktur inden for sektorerne transport, telekommunikation og energi og sektoren for udnyttelse af naturressourcer på Krim og i Sevastopol, samt et forbud mod eksport af nøgleudstyr og -teknologi, som har tilknytning til disse sektorer.
(3)
Eftersom disse foranstaltninger falder ind under anvendelsesområdet for traktaten, er lovgivning på EU-plan nødvendig for deres gennemførelse, navnlig for at sikre, at de anvendes på samme måde i alle medlemsstater.
(4)
Forordning (EU) nr. 692/2014 bør derfor ændres i overensstemmelse hermed.
(5)
For at sikre, at foranstaltningerne i denne forordning er effektive, bør den træde i kraft straks -
VEDTAGET DENNE FORORDNING:
Artikel 1
Forordning (EU) nr. 692/2014 ændres således:
1)
Titlen affattes således:
»Rådets forordning (EU) nr. 692/2014 af 23. juni 2014 om restriktive foranstaltninger som reaktion på den ulovlige annektering af Krim og Sevastopol«.
2)
I artikel 1 tilføjes følgende litraer:
»f)
»mæglervirksomhed«:
i)
forhandling eller tilrettelæggelse af transaktioner med henblik på køb, salg eller levering af varer og teknologi eller af finansielle og tekniske ydelser, herunder fra et tredjeland til et andet tredjeland, eller
ii)
salg eller køb af varer og teknologi eller af finansielle og tekniske ydelser, herunder hvis de befinder sig i tredjelande med henblik på overførsel til et andet tredjeland
(g)
»teknisk bistand«: enhver form for teknisk støtte i forbindelse med reparation, udvikling, fremstilling, samling, prøvning, vedligeholdelse eller enhver anden form for teknisk tjenesteydelse; støtten kan ydes i form af instruktion, rådgivning, oplæring, overførsel af driftskendskab eller kompetencer eller konsulentydelse; teknisk bistand omfatter mundtlig bistand.«.
3)
Følgende artikler indsættes:
»Artikel 2a
1. Det er forbudt:
a)
at yde lån eller kreditter, der specifikt knytter sig til etablering, erhvervelse eller udvikling af infrastruktur inden for områderne transport, telekommunikation og energi på Krim og i Sevastopol
b)
at erhverve eller udvide en kapitalinteresse, herunder fuldstændig erhvervelse og erhvervelse af kapitalandele og værdipapirer med karakter af kapitalinteresser, i virksomheder etableret på Krim eller i Sevastopol, der beskæftiger sig med etablering, erhvervelse eller udvikling af infrastruktur inden for områderne transport, telekommunikation og energi på Krim og i Sevastopol
c)
at oprette joint ventures, der knytter sig til etablering, erhvervelse eller udvikling af infrastruktur inden for områderne transport, telekommunikation og energi på Krim og i Sevastopol.
2. Det er forbudt:
a)
at yde lån eller kreditter, der specifikt knytter sig til udnyttelse af olieressourcer, gasressourcer eller mineralske ressourcer på Krim og i Sevastopol
b)
at erhverve eller udvide en kapitalinteresse, herunder fuldstændig erhvervelse og erhvervelse af kapitalandele og værdipapirer med karakter af kapitalinteresser, i virksomheder etableret på Krim eller i Sevastopol, der beskæftiger sig med udnyttelse af olieressourcer, gasressourcer eller mineralske ressourcer på Krim og i Sevastopol
c)
at oprette joint ventures, der knytter sig til udnyttelse af olieressourcer, gasressourcer eller mineralske ressourcer på Krim og i Sevastopol
3. Med henblik på anvendelse af denne artikel og artikel 2b forstås ved:
a)
»mineralske ressourcer«: de ressourcer, der er opført i bilag II
b)
»udnyttelse«: efterforskning, prospektering, udvinding, raffinering og forvaltning af olieressourcer, gasressourcer og mineralske ressourcer og ydelse af dertil knyttede geologiske tjenester, men det omfatter ikke vedligeholdelse med henblik på at garantere eksisterende infrastrukturs sikkerhed
c)
»raffinering«: forarbejdning, konditionering og forberedelse med henblik på salg.
Artikel 2b
Det er forbudt direkte eller indirekte at yde teknisk bistand eller mæglervirksomhed i tilknytning til de i artikel 2a omhandlede investeringsaktiviteter.
Artikel 2c
1. Det er forbudt direkte eller indirekte at sælge, levere, overføre eller eksportere nøgleudstyr og -teknologi, der er opført i bilag III, til enhver fysisk eller juridisk person, enhver enhed eller ethvert organ på Krim eller i Sevastopol eller til anvendelse på Krim eller i Sevastopol.
2. Bilag III omfatter nøgleudstyr og -teknologi vedrørende etablering, erhvervelse eller udvikling af infrastrukturen inden for følgende sektorer:
a)
transport
b)
telekommunikation
c)
energi
d)
udnyttelse af oliereserver, gasreserver og mineralske reserver på Krim og i Sevastopol.
3. Det er forbudt:
a)
direkte eller indirekte at yde teknisk bistand eller mæglervirksomhed i tilknytning til nøgleudstyr og -teknologi, der er opført i bilag III, eller i tilknytning til levering, fremstilling, vedligeholdelse og anvendelse af produkter, der er opført i bilag III, til enhver fysisk eller juridisk person, enhver enhed eller ethvert organ på Krim eller i Sevastopol eller til anvendelse på Krim eller i Sevastopol, og
b)
direkte eller indirekte at yde finansiering eller finansiel bistand i tilknytning til nøgleudstyr og -teknologi, der er opført i bilag III, til enhver fysisk eller juridisk person, enhver enhed eller ethvert organ på Krim eller i Sevastopol eller til anvendelse på Krim eller i Sevastopol.
4. Det er forbudt bevidst eller forsætligt at deltage i aktiviteter, hvis formål eller virkning er at omgå forbuddene i stk. 1 og 3.
5. Forbuddene i stk. 1 og 3 finder ikke anvendelse på gennemførelse frem til den 28. oktober 2014 af transaktioner, der er påkrævet som følge af en handelskontrakt, der er indgået før den 30. juli 2014, vedrørende nøgleudstyr eller -teknologi, der er opført i bilag III, eller som følge af tilknyttede kontrakter, der er nødvendige til opfyldelsen af sådanne kontrakter, forudsat at den fysiske eller juridiske person, enheden eller organet, som ønsker at deltage i sådanne transaktioner eller at yde bistand i forbindelse med sådanne transaktioner, senest 10 arbejdsdage forinden har underrettet den kompetente myndighed i den medlemsstat, hvor personen, enheden eller organet er etableret, om transaktionen eller bistanden.
Artikel 2d
Artikel 2a og 2b finder ikke anvendelse på ydelsen af finansielle lån eller kreditter eller på udvidelsen af kapitalinteressen i eller oprettelsen af et joint venture, hvis følgende betingelser er opfyldt:
a)
transaktionen er påkrævet som følge af en aftale eller en kontrakt, der blev indgået før den 30. juli 2014, og
b)
den kompetente myndighed er blevet underrettet mindst 10 arbejdsdage forinden.«.
4)
Bilaget til forordning (EU) nr. 692/2014 benævnes »Bilag I«, og bilag II og III, som findes i bilaget til nærværende forordning, tilføjes.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. juli 2014.

Labels: 18
3
5